મજાની વાત એ છે કે ધનપતિઓ ઉપરાંત સરકારના આ પગલાંથી સૌથી વધુ વેદના રાજકીય પક્ષો અને તેમના નેતોઓને થઈ છે અને આ વેદના સામાન્ય માનવીના નામે કરાતાં નિવેદનોમાં વ્યક્ત થઈ રહી છે. પંજાબ, ઉત્તરપ્રદેશ સહિતનાં રાજ્યોમાં આગામી વર્ષે આવી રહેલી ચૂંટણીની રાજકીય પક્ષો દ્વારા કરાઈ રહેલી આગોતરી આર્થિક તૈયારીઓ પર તેની વ્યાપક પ્રમાણમાં વિપરીત અસર થઈ ચૂકી છે. ઉત્તરપ્રદેશમાં સમાજવાદી પાર્ટી અને બહુજન સમાજ પાર્ટીને ઠંડીની સિઝનમાં પરસેવો છૂટી ગયો છે. ખુદ ભાજપ અને કોંગ્રેસ પણ આવી અસરમાંથી મુક્ત રહ્યા નથી. કોઈ એમ સમજતું હોય કે ભાજપને તેની આગોતરી જાણ હશે તેથી તેને અસર નહીં થાય, તો એમ માની લેવું એ એક ભ્રમણા છે.